Гум къыщежьэрэр къыотэжьы | Адыгэ Макъ\nГум къыщежьэрэр къыотэжьы\nАвтор: Редакция\t/ 08.09.2017\t/ КЪЭБАРЫКlЭХЭР\t/\nИталием икъалэу Феррара косметологэу щеджэрэ ЛIыхъурэе Джэнэт гущыIэгъу тызыфэхъум, зэгъэпшэнхэр тшIыгъэх. Сэнэхьатэу къыхэпхыщтымрэ лъэпкъ шэн-хабзэхэмрэ язэпхыныгъэхэр нахь къыхэдгъэщыгъэх.\n— Адыгэ республикэ гимназиер къызысэухым, сянэрэ сэрырэ тызэдегупшыси, Италием еджакIо сыкIонэу унашъо сшIыгъэ, — къеIуатэ ЛIыхъурэе Джэнэт. — Мыекъуапэ сыкъыщыхъугъ, Аскъэлае сыщыщ.\n— Уятэ Аскъэлае щапIугъа?\n— Ары. Адыгабзэр унагъом щызэзгъэшIагъ. Адыгэ къашъом сыфэзыгъэсагъэр Гъонэжьыкъо Ирин. Сшыпхъу нахьыжъэу Рузанэ загъорэ къызэрэсиIоу, уфаемэ, адыгабзэри, лъэпкъ къашъори псынкIэу зэбгъэшIэщтых.\n— Италием щыбгъэфедэрэ бзэр къытэпIуагъэп.\n— Бзэ лые щыIэп. Инджылызыбзэр Мыекъуапэ зэрэщыскIугъэм апэрэ уахътэм ишIуагъэ къысэкIыжьыгъ. КIэлэегъаджэхэр французыбзэкIи мэгущыIэх. Итальяныбзэр ары тызэреджэрэр.\n— Урысыбзэ щызэхэпхырэба?\n— Сызыдеджэрэ купыр нэбгырэ 25-рэ мэхъу. Урысыем щыщыр сэры ныIэп. Сатыум пылъхэм уахахьэмэ, урысыбзэр зэхэпхыщт, ау ахэр тэ къытпэчыжьэх.\n— Адыгэ Республикэм узэрэщыщыр студентхэм ашIэрэба?\n— Лъэпкъ шъуашэр сщыгъэу адыгэ къашъохэр къафэсэшIых. Фортепианэм зыфэзгъэсагъэшъ, адыгэ орэдэу «Синанэр», нэмыкIхэри къесэгъаIох. СиIахьылхэм телефонкIэ сикъэбархэр къафэсэIуатэх.\n— Джэнэт, цIэ гъэшIэгъон къыпфаусыгъэр, сэнэхьатэу къыхэпхыгъэри къызэрыкIоп.\n— ЦIыфым сыдигъуи дахэу зыкъигъэлъагъо шIоигъу. Косметологым пэблэгъэ сэнэхьатхэри зэсэгъашIэх. Шъхьацыр зэкIужьэу зэгъэфагъэу, нэгур къабзэу зэIухыгъэу цIыфыр псэунэу фаемэ IэпыIэгъу уфэхъуныр дэгъуба?\n— Дэгъу, ау цIыфыр ыгукIи, итеплъэкIи къэбзэным студентхэр, кIэлэегъаджэхэр тегущыIэхэрэба?\n— Егъэджэн сыхьатхэм ащ фэдэ Iофыгъохэр къащытэIэтых. Философие зыхэлъ гупшысэхэр сыдигъокIи тшIогъэшIэгъоных. Сэнэхьатэу къыхэсхыгъэр щыIэныгъэм ищыкIагъ. Косметологым псауныгъэм игъэпытэн епхыгъэ Iофхэри егъэцакIэх. УишIэныгъэ зэрэхэбгъэхъощтым мафэ къэс упылъын фаеу тикIэлэегъаджэхэм къытаIо.\n— Джэнэт, шэмбэт пчэдыжьым Италием бгъэзэжьыщтэу къысэпIуагъ. Сыда угу ихъыкIырэр?\n— Италиер къэралыгъо гъэшIэгъон. Музейхэр, зыгъэпсэфыпIэ паркхэр дахэх, пIуныгъэм фэгъэхьыгъэх. Арэу щытми, Адыгеим ичIыопс, тилъэпкъ къашъохэм, цIыф шIагъоу тиIэхэм уямызэщэу уакъытегущыIэн плъэкIыщт. Адыгэ джэгухэу Мыекъуапэ, Налщык ащыкIуагъэхэм сахэлэжьагъ.\n— Дахэу уащыуджэу услъэгъугъ.\nДжэнэт мэщхы, нэплъэгъу шъабэкIэ зыкъысфегъазэ, телефоныр къештэшъ, нэгушIоу адыгэ джэгухэм гукIэ зафегъэзэжьы. Ипшъэшъэгъоу Мырзэ Суандэ, джэгухэм язэхэщакIоу КъумпIыл ТIахьир, нэмыкIхэм къатегущыIэ.\n— Италием джыри илъэситIо сыщеджэщт, — зэдэгущыIэгъур лъегъэкIуатэ ЛIыхъурэе Джэнэт. — Сыгу къео адыгэ шъуашэм и Мафэ, Адыгэ Республикэм имэфэкIхэм сахэлэжьэн зэрэсымылъэкIыщтыр. Ныбджэгъоу, нэIуасэу сиIэхэм къахэхъуагъэу Италием зэрэзгъэзэжьырэм сегъэгушIо.\n— Уимурад къыбдэхъунэу пфэсэIо.\nСурэтым итыр: ЛIыхъурэе Джэнэт адыгэ джэгум хэлажьэ.